Document ID: 31998R1821

ΚΑΝΟΝΙΣΜΟΣ (ΕΚ) αριθ. 1821/98 ΤΟΥ ΣΥΜΒΟΥΛΙΟΥ της 29ης Ιουλίου 1998 για την επιβολή οριστικού δασμού αντιντάμπινγκ στις εισαγωγές ορισμένων μαγνητικών δίσκων (μικροδίσκων 3,5&Prime;), καταγωγής Ινδονησίας, και για την οριστική είσπραξη του επιβληθέντος προσωρινού δασμού
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 9 παράγραφος 4,
την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,
Εκτιμώντας τα ακόλουθα:
Α. Προσωρινά μέτρα
(1) Η Επιτροπή, με τον κανονισμό (ΕΚ) αριθ. 502/98 (2), (καλούμενος εφεξής «κανονισμός προσωρινού δασμού»), επέβαλε προσωρινό δασμό αντιντάμπινγκ στις εισαγωγές στην Κοινότητα ορισμένων μαγνητικών δίσκων (μικροδίσκοι 3,5&Prime;), καταγωγής Ινδονησίας, οι οποίοι υπάγονται στον κωδικό ΣΟ ex 8523 20 90.
Β. Επακόλουθη διαδικασία
(2) Μετά τη δημοσίευση των προσωρινών μέτρων δεν πραγματοποιήθηκε κανένα σχετικό διάβημα.
(3) Τα ενδιαφερόμενα μέρη ενημερώθηκαν για τα ουσιώδη πραγματικά γεγονότα και εκτιμήσεις, βάσει των οποίων επρόκειτο να συσταθεί η επιβολή οριστικών δασμών και η είσπραξη των ποσών που καταβλήθηκαν ως εγγύηση υπό μορφή προσωρινού δασμού. Στα ενδιαφερόμενα μέρη, παρασχέθηκε επίσης εύλογη προθεσμία, εντός της οποίας είχαν τη δυνατότητα να υποβάλουν τις παρατηρήσεις τους σε σχέση με την ως άνω κοινολόγηση.
Γ. Προϊόν υπό εξέταση και ομοειδές προϊόν
(4) Καθώς δεν υποβλήθηκε κανένα συμπληρωματικό σχόλιο γι' αυτό το θέμα, επιβεβαιώνονται τα συμπεράσματα που παρατίθενται στις αιτιολογικές σκέψεις 9 έως 12 του κανονισμού προσωρινού δασμού.
Δ. Ντάμπινγκ
(5) Μετά την τελική κοινολόγηση, οι αρχές της Ινδονησίας υποστήριξαν ότι οι εξαγωγές του υπό εξέταση προϊόντος δεν ήταν ινδονησιακής καταγωγής και ότι, ως εκ τούτου, η διαδικασία έπρεπε να περατωθεί χωρίς να θεσπιστούν προστατευτικά μέτρα. Εντούτοις, δεν προσκόμισαν κανένα σχετικό αποδεικτικό στοιχείο.
Ως προς αυτό το σημείο, θα πρέπει να σημειωθούν τα ακόλουθα. Από την έρευνα προέκυψε ότι οι εν λόγω ινδονησιακές εξαγωγές συνοδεύονταν από πιστοποιητικό προτιμησιακής καταγωγής που είχαν εκδοθεί από τις ινδονησιακές αρχές, οι οποίες στην συνέχεια δεν μερίμνησαν για την απόσυρσή τους. Επιπλέον, μέχρι την τελική κοινολόγηση, ούτε ο εξάγων παραγωγός ούτε οι ινδονησιακές αρχές είχαν θίξει αυτό το σημείο. Τόσο κατά τη διάρκεια της έρευνας για την καταστρατήγηση σε σχέση με το προϊόν, η οποία ολοκληρώθηκε τον Ιούλιο του 1996, όσο και κατά τη διάρκεια της επίσκεψης ελέγχου που παγματοποιήθηκε κατά την παρούσα έρευνα, διαπιστώθηκε ότι ο ινδονήσιος εξαγωγέας ήταν ο πραγματικός παραγωγός του εν λόγω προϊόντος. Δεν προέκυψε κανένα αποδεικτικό στοιχείο που να αντικρούει αυτή τη διαπίστωση. Επομένως, με βάση τα ανωτέρω, το αίτημα των ινδονησιακών αρχών δεν μπορεί να ικανοποιηθεί.
(6) Δεν προβλήθηκε κανένα άλλο επιχείρημα όσον αφορά τα συμπεράσματα σχετικά με το ντάμπινγκ. Ως εκ τούτου, επιβεβαιώνονται οι εκτιμήσεις και τα συμπεράσματα που παρατίθενται στις αιτιολογικές σκέψεις 14 έως 19 του κανονισμού προσωρινού δασμού.
Ε. Κοινοτική βιομηχανία, ζημία, αιτιώδης συνάφεια, συμφέρον της Κοινότητας, οριστικός δασμός
(7) Καθώς δεν υποβλήθηκαν περαιτέρω επιχειρήματα για κανένα από αυτά τα θέματα, επιβεβαιώνονται τα συμπεράσματα που παρατίθενται στις αιτιολογικές σκέψεις 20 έως 58 του κανονισμού προσωρινού δασμού.
ΣΤ. Είσπραξη των προσωρινών δασμών
(8) Λαμβανομένου υπόψη του υψηλού περιθωρίου ντάμπινγκ που διαπιστώθηκε, της ζημίας που προκαλείται στην κοινοτική βιομηχανία και της επισφαλούς οικονομικής κατάστασης της τελευταίας, θεωρείται απαραίτητο να εισπραχθούν οριστικά μέχρι του ύψους των οριστικών δασμών, τα ποσά που καταβλήθηκαν ως εγγύηση υπό μορφή προσωρινών δασμών αντιντάμπινγκ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Επιβάλλεται οριστικός δασμός αντιντάμπινγκ στις εισαγωγές μικροδίσκων 3,5&Prime;, που χρησιμοποιούνται για την εγγραφή και την αποθήκευση κωδικοποιημένων ψηφιακών πληροφοριών ηλεκτρονικών υπολογιστών, και υπάγονται στον κωδικό ΣΟ ex 8523 20 90 (συμπληρωματικός κωδικός TARIC 8523 20 90* 10), καταγωγής Ινδονησίας.
2. Ο δασμός που επιβάλλεται επί της καθαρής τιμής, στο στάδιο «ελεύθερο στα κοινοτικά σύνορα» πριν από την επιβολή δασμού, ανέρχεται σε 41,1 %.
3. Εκτός αν άλλως ορίζεται, εφαρμόζονται οι ισχύουσες διατάξεις σχετικά με τους δασμούς.
Άρθρο 2
Τα ποσά που καταβλήθηκαν ως εγγύηση υπό μορφή προσωρινού δασμού αντιντάμπινγκ, σύμφωνα με τον κανονισμό (ΕΚ) αριθ. 502/98, εισπράττονται οριστικά μέχρι του ύψους του επιβληθέντος οριστικού δασμού.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Ιουλίου 1998.

Labels: 12
3
4
18